**Kā stiprināt mūsu vietējās sabiedrības ar rituālu palīdzību**

Esmu nesen atgriezusies no 10 dienu kursiem Anglijā, ASHA centrā par rituālu nozīmi mūsu ikdienas dzīvē – „Rites of Passage: Strengtheneing our communities.”

No 2. līdz 11.martam, 2020.g. ,četras dalībnieces no Latvijas, Rita, Ksenija, Everita un Marita, piedalījāmies mācību kursā jaunatnes darbiniekiem, Anglijas rietumos, netālu no Forest of Dean.

ASHA centra darbība ir balstīta uz 4 pīlāriem, uz savu īpašo filozofiju – 1. Mācāmies caur sirdi, rokām un galvu. 2. Izmantojam dabas speķu, lai mācītos un dziedinātu. 3. Sekmējam radošumu un inovācijas ar mākslas palīdzību. 4. Veidojam patiesi globālu humānu sabiedrību.

Kursos piedalījās 32 jaunatnes darbinieki no visas Eiropas – Latvijas, Anglijas, Spānijas, Z Maķedonijas, Horvātijas, Rumānijas, Grieķijas . Diemžēl dalībnieki no Itālijas šoreiz nevarēja ierasties. Vairums dalībnieku bija gados jauni ar visu to enerģiju, kā jau tas jaunatnes darbiniekiem pienākas.

Līdz šim vairāk esam pieraduši pie formālā mācību stila, izmantojot PowerPoint prezentācijas, grupu diskusijas. Šoreiz visu mācību laiku bija tāds kā teatrāla uzveduma formāts, balstīts uz kustībām, rituāliem, dziedāšanu, spēlēm un aktivitātēm. Mūsu kursu pasniedzēja Ellie pati ir aktrise, tāpēc kursi šķita īpaši teatrāli. Lielākā daļa aktivitāšu notika ārpus telpām, bet arī galvenā mācību telpa bija iekārtota kā rituālu telpa. Savukārt ASHA centra apkārtnē bija gan labirints, gan pozitīvi motivējoši uzraksti uz plāksnītēm, gan burvīgi stūrīši meditācijām un pasēdēšanai.

Kursu laikā guvām daudz, daudz informācijas par rituāliem cilvēka dzīvē, ne tikai saistībā ar dabas un kalendārajiem rituāliem. Notika diskusijas „World Cafe” (Pasaules kafejnīca) formātā, mazās grupiņās veidojām paši savus rituālus un tos rādījām citiem. Kā teicis Konfūcijs – Caur rituāliem tiek saglabāts cilvēces humānisms.

Rituāli mums bija katru dienu. Piemēram, caur pirkstu galu klikšķināšanu uzņēmām un raidījām enerģiju. Ik dienu arī devām svētību gan maltītēm, gan mūsu pavāriem, kas gatavoja neparastas Indijas un Nepālas maltītes. Ik diena sākās un beidzās ar kopēju rituālu.

Bija arī tikšanās vietējā krodziņā ar praktizējošiem pagāniem, gan arī ekskursija uz svētvietām Glostenburā.

Tālākais mūsu darbs noritēja šādi. Sākumā mēs noteicām tās sabiedrības grupas, pie kā paši piederam, mājās, ģimenē, darbā, organizācijās. Veicām izpēti un pārdomājām, kā rituāli varētu stiprināt šīs dažādās komūnas. Lietas, kas būtu jāņem vērā ir – nolūks/mērķis, sagatavošanās process, simboliski elementi, rituāla sākums un nobeigums, simboliski objekti un rituāla norises vieta. Darbi veicām mazās grupās. Arī mūsu mājas darbs ir līdzīgs – izmantojot iegūtās zināšanas izveidot / novadīt kādu rituālu savai mērķa grupai.

Kursi noslēdzās ar brīnišķīgu rituālu. Mēs visi stāvējām aplī. Vidū bija koka stumbrs ar zariem. Katram bija lapiņa koka lapas formā. Uz tās uzrakstījām savas atziņas, tad pakārām lapiņu koka zarā un saņēmām svētību no mūsu vadītājas Ellie. Arī runājošais akmens bija kā daļa no noslēguma rituāla, ko padevām viens otram kā stafetes kociņu.

Kopumā šajā mācību kursā pašiem dalībniekiem izdevās izvedot īpašu komūnu, kas joprojām ir ciešā saitē un sazinās caur sociālajiem medijiem.

Mācību atziņas:

Kursos ļoti daudz izspēlējām situācijas un lomas, balstoties uz teātra tehniku. Tas ir jauns veids, kā nodot informāciju un apgūt ko jaunu. Grupas enerģija dod spēku. Sadarbība ar cilvēkiem no dažādām Eiropas valstīm dod sinerģiju un arī ir nozīmīga, iepazīstot citas kultūras. Iegūtās zināšanas par rituālu nozīmi cilvēka dzīvē dos jēgu turpmākajam darbam vietējā sabiedrībā.

Paldies Erasmus Plus programmai un organizācijai Raibais kaķis par šo lielisko iespēju piedalīties, neskatoties uz dažām veselības problēmām, ko palīdzēja pārvarēt visa ASHA komūna, un jo īpaši Maris. Milzīgs paldies! Visi dalībnieki saņēma arī YouthPass sertifikātus.

Rita Liepiņa